DA Den Europæiske Unions Tidende CE 78/547

(2004/C 78 E/0582)

SKRIFTLIG FORESPØRGSEL E-3437/03

af Philip Claeys (NI) til Kommissionen

(20. november 2003)

Om: Antisemitisme blandt nordafrikanere og andre muhamedanske indvandrere i Europa

Under den årlige mindehøjtidelighed for krystalnatten i Amsterdam den 9. november i år henviste kommissionsmedlem Frederik Bolkestein til det forhold, at langt størstedelen af gerningsmændene til antisemitiske forbrydelser nu er udlændinge fra Nordafrika. Ofte er der tale om unge, der sympatiserer med den palæstinensiske intifada, og som vil udtrykke deres sympati for den palæstinensiske sag ved at angribe medlemmer af det jødiske samfund i Europa. Der er ikke blot tale om verbal chikane, men i stadig flere tilfælde også om fysisk vold. Dette fænomen ses ikke blot i Nederlandene, men også (blandt andet) i Frankrig og Belgien.

Er der inden for rammerne af de nuværende kampagner og programmer mod racisme og diskrimination, der organiseres og/eller støttes af Den Europæiske Union, specifikke foranstaltninger, der sigter mod at bekæmpe det voksende had mod jøderne blandt muhamedanske og/eller nordafrikanske indvandrere?

Er der planer om inden for rammerne af kampen mod racismen i nærmeste fremtid at udarbejde en målgruppepolitik, med henblik på navnlig at bekæmpe jødehadet blandt indvandrere? Hvilken løsning foretrækker Kommissionen i denne forbindelse? Hvilke bevillinger anvendes hertil?

Svar afgivet på Kommissionens vegne af Anna Diamantopoulou

(16. januar 2004)

Fællesskabets handlingsprogram for bekæmpelse af forskelsbehandling (1) sigter mod at fremme foranstaltninger til bekæmpelse af direkte eller indirekte forskelsbehandling baseret på en eller flere faktorer, dvs. race eller etnisk oprindelse, religion eller tro, handicap, alder eller seksuel orientering. Inden for rammerne af Fællesskabets beføjelser skal programmet støtte og supplere den indsats, der ydes på EF-plan og i medlemsstaterne for at fremme foranstaltninger til forebyggelse og bekæmpelse af forskelsbehandling. Et af målene er at fremme og udbrede værdier og praksis, der understøtter bekæmpelsen af forskelsbehandling, bl.a. gennem oplysningsaktiviteter. Grupper, der er potentielle ofre for forskelsbehandling, er målgruppen for alle programmets aktiviteter. Disse grupper omfatter selvfølgelig medlemmer af det jødiske samfund, muslimer og indvandrere.

Bekymringer over beretninger om forøget antisemitisme og islamofobi i EU fik Kommissionen til, sammen med Det Europæiske Overvågningscenter for Racisme og Fremmedhad, at organisere en række rundbordsdrøftelser om antisemitisme og islamofobi tidligere i 2003.

Overvågningscentret er selvfølgelig ansvarligt for at overvåge racistiske og fremmedhadske hændelser inden for EU. Centret er i øjeblikket i færd med at tilrettelægge en undersøgelse om antisemitisme i EU, som det planlægger at offentliggøre i det første kvartal af 2004.

På den anden side udgør tilstrækkelige strafferetlige foranstaltninger et vigtigt redskab til at bekæmpe racisme og fremmedhad. Bortset fra sanktionsformålet har de en betydelig afskrækkende virkning. I denne forbindelse forelagde Kommissionen i november 2001 et forslag til Rådets rammeafgørelse om bekæmpelse af racisme og fremmedhad (2).

Den foreslåede rammeafgørelse har to formål:

1. at sikre, at racisme og fremmedhad i alle medlemsstaterne kan straffes med sanktioner, der er effektive, står i et rimeligt forhold til overtrædelsen og har afskrækkende virkning, og som kan medføre udlevering eller overgivelse, og

2. at forbedre og fremme det retlige samarbejde ved at fjerne eventuelle hindringer.

Hvis dette instrument blev vedtaget og implementeret i national lovgivning, ville det tydeligvis finde anvendelse på privatpersoner eller juridiske personer, der udøver kriminel adfærd, uanset hvilken befolkningsgruppe de tilhører.

(1) Rådets afgørelse 2000/750/EF af 27. november 2000, EFT L 303 af 2.12.2000.

(2) EFT C 75 E af 26.3.2002.